
Članak 3.
	Pozdravljam donošenje nove Odluke i nastojanje da se unaprijedi sustav stipendiranja učenika i studenata s invaliditetom. Posebno podržavam nastojanje da se kriteriji bodovanja bolje prilagode stvarnim okolnostima i potrebama studenata s invaliditetom.
Kao načelnu primjedbu ističem potrebu da se iznos stipendije redovito usklađuje s rastom troškova života i inflacijom. Smatram da stipendija treba zadržavati svoju stvarnu vrijednost kako bi i dalje predstavljala značajnu financijsku potporu studentima s invaliditetom, a ne da njezina kupovna moć s vremenom opada.
Stoga predlažem da se pri donošenju nove Odluke, osim predloženih izmjena kriterija i postupka, razmotri i primjerenije povećanje iznosa stipendije te mogućnost njegova redovitog usklađivanja s inflacijom.

Članak 3. Predlažem da se mjesečni iznos stipendije za studente poveća s predloženih 520,00 eura na 580,00 eura.
Iznos stipendije za studente povećan je 2024. godine s 500,00 eura na 520,00 eura, no od tada je došlo do daljnjeg značajnog rasta troškova života. Prema dostupnim podacima i prognozama, inflacija u Republici Hrvatskoj nastavila je rasti i nakon posljednjeg povećanja stipendije. Kada bi se iznos od 520,00 eura iz 2024. godine uskladio s kumulativnim rastom cijena do 2026. godine, njegova bi vrijednost danas odgovarala iznosu od približno 568,00 eura.
Stoga smatram da bi iznos od 580,00 eura bio primjereniji trenutačnim životnim troškovima te bi omogućio da stipendija zadrži svoju stvarnu vrijednost. To je posebno važno kod stipendije namijenjene studentima s invaliditetom, koji mogu imati dodatne troškove povezane sa studiranjem i svakodnevnim životom.
Smatram da bi pri određivanju visine stipendije trebalo prvenstveno voditi računa o tome da dodijeljeni iznos korisnicima predstavlja stvarnu i dostatnu financijsku potporu, a ne isključivo o tome da se zadrži isti ili veći broj stipendista. 
Povećanje broja stipendija samo po sebi nije dovoljno ako istodobno dodijeljeni iznos zbog rasta troškova života ne omogućuje studentima adekvatnu razinu potpore. Smatram da je bolje osigurati konkretan i dostatan iznos studentima kojima je stipendija dodijeljena, nego održavati ili povećavati broj stipendija prvenstveno radi stvaranja dojma o većem obuhvatu korisnika.
Ako je za povećanje iznosa stipendije potrebno određeno smanjenje broja stipendija, smatram da bi takvu mogućnost trebalo razmotriti, uz nastojanje da se pomoć usmjeri prema studentima kojima je najpotrebnija. Cilj stipendije trebao bi biti pružanje stvarne financijske potpore studentima, a ne samo povećavanje statističkog broja dodijeljenih stipendija.
Predlažem i da se razmotri mogućnost redovitog usklađivanja iznosa stipendije s inflacijom, kako bi se ubuduće očuvala njezina stvarna vrijednost i spriječilo da rast troškova života postupno umanjuje učinak povećanja stipendije.

	Prijedlog se ne prihvaća.
Sredstva za isplatu stipendija osiguravaju se u proračunu Grada Zagreba.
Za školsku, odnosno akademsku godinu 2025./2026. dodijeljena je 171 stipendija za učenike i studente s invaliditetom, čime je ostvaren porast broja dodijeljenih stipendija od gotovo 25% u odnosu na prethodnu godinu. 
Ukupno je ove godine dodijeljeno 1369 stipendija Grada Zagreba. 
Za školsku, odnosno akademsku godinu 2026./2027. očekujemo da će se broj stipendija raspisanih natječajem odrediti sukladno broju dodijeljenih stipendija u prethodnoj godini. 
Slijedom navedenoga i projekcije proračunskih sredstava za 2027. godinu ukazuju na to da će sredstva za isplatu stipendija za školsku odnosno akademsku godinu 2026./2027., osigurana u proračunu, biti na razini prethodne godine.
S obzirom na izneseno i osigurana sredstva u proračunu, za školsku odnosno akademsku godinu 2026./2027. nije planirano povećanje pojedinačnog iznosa stipendija.

